DECIZIA CONSILIULUI
din 27 aprilie 2009
privind existența unui deficit excesiv în Irlanda
(2009/416/CE)
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 104 alineatul (6),
având în vedere recomandarea Comisiei,
având în vedere observațiile prezentate de Irlanda,
întrucât:
(1)
În conformitate cu articolul 104 din tratat, statele membre trebuie să evite deficitele publice excesive.
(2)
Pactul de stabilitate și creștere economică are la bază obiectivul unui sistem solid al finanțelor publice ca mijloc de consolidare a condițiilor necesare pentru asigurarea stabilității prețurilor și pentru o creștere susținută și durabilă, care să contribuie la crearea de locuri de muncă.
(3)
Procedura de deficit excesiv (PDE) prevăzută la articolul 104 din tratat, clarificată prin Regulamentul (CE) nr. 1467/97 al Consiliului din 7 iulie 1997 privind accelerarea și clarificarea aplicării procedurii de deficit excesiv (1) (care face parte din Pactul de stabilitate și creștere economică) prevede adoptarea unei decizii privind existența unui deficit excesiv. Protocolul privind procedura de deficit excesiv anexat la tratat cuprinde dispoziții suplimentare referitoare la aplicarea procedurii de deficit excesiv. Regulamentul (CE) nr. 3605/93 al Consiliului (2) cuprinde norme și definiții detaliate pentru aplicarea dispozițiilor respectivului protocol.
(4)
Reforma din 2005 a Pactului de stabilitate și creștere economică a căutat să îi întărească eficacitatea și bazele economice, precum și să protejeze viabilitatea finanțelor publice pe termen lung. Aceasta avea ca obiectiv garantarea faptului că situația economică și bugetară este pe deplin luată în considerare în toate etapele PDE. Astfel, Pactul de stabilitate și creștere economică constituie cadrul care sprijină politicile guvernamentale pentru o revenire rapidă la poziții bugetare solide ținând cont de situația economică.
(5)
Potrivit articolului 104 alineatul (5) din tratat, Comisia adresează Consiliului un aviz în cazul în care consideră că într-un stat membru există sau poate să apară un deficit excesiv. Luând în considerare raportul său întocmit în conformitate cu articolul 104 alineatul (3) din tratat și avizul emis de Comitetul economic și financiar în conformitate cu articolul 104 alineatul (4), Comisia a concluzionat că în Irlanda există un deficit excesiv. În consecință, la 24 martie 2009 (3), Comisia a transmis Consiliului un aviz în acest sens cu privire la Irlanda.
(6)
În conformitate cu articolul 104 alineatul (6) din tratat, Consiliul ar trebui să ia în considerare orice observații ale statului membru în cauză, înainte de a decide, pe baza unei evaluări globale, dacă există sau nu un deficit excesiv. În cazul Irlandei, evaluarea globală conduce la concluziile expuse în cele ce urmează.
(7)
Conform programului de stabilitate actualizat, nivelul deficitului public general al Irlandei a atins 6,3 % din PIB în 2008, depășind astfel valoarea de referință de 3 % din PIB. Deficitul nu s-a situat aproape de valoarea de referință de 3 % din PIB, însă depășirea valorii de referință poate fi calificată drept excepțională. În special, aceasta este o consecință a unei recesiuni economice semnificative în sensul dispozițiilor tratatului și ale Pactului de stabilitate și creștere economică. Conform previziunilor intermediare ale serviciilor Comisiei din ianuarie 2009, creșterea PIB-ului real în Irlanda ar fi fost puternic negativă în 2008 (- 2,0 %, față de cifra mai optimistă anunțată de autoritățile din Irlanda, de - 1,4 %, în addendumul din ianuarie 2009 la versiunea actualizată a programului de stabilitate).
(8)
În plus, depășirea valorii de referință nu poate fi considerată temporară. Conform previziunilor intermediare ale serviciilor Comisiei din ianuarie 2009, care țin seama de măsurile pentru anul în curs în cadrul bugetului pentru 2009 (însă nu și de pachetul suplimentar de consolidare de 1 % din PIB anunțat în februarie 2009), deficitul ar urma să crească ajungând la 11 % din PIB în 2009 și să continue să se deterioreze ajungând la 13 % din PIB în 2010, în cazul menținerii politicilor actuale. Criteriul privind deficitul prevăzut de tratat nu este îndeplinit.
(9)
Datoria publică brută se situa la 40,6 % din PIB în 2008, rămânând sub valoarea de referință de 60 % din PIB. Totuși, în conformitate cu previziunile intermediare ale serviciilor Comisiei din ianuarie 2009, nivelul datoriei va crește în continuare rapid, depășind valoarea de referință de 60 % din PIB până în 2010.
(10)
În conformitate cu articolul 2 alineatul (4) din Regulamentul (CE) nr. 1467/97, în etapele care conduc la adoptarea deciziei Consiliului privind existența unui deficit excesiv în conformitate cu articolul 104 alineatul (6) pot fi luați în considerare „factorii relevanți” numai dacă este îndeplinită dubla condiție ca deficitul să rămână apropiat de valoarea de referință și ca depășirea valorii de referință să fie temporară. Această dublă condiție nu este îndeplinită în cazul Irlandei. Prin urmare, în etapele care conduc la adoptarea prezentei decizii nu sunt luați în considerare factorii relevanți,
ADOPTĂ PREZENTA DECIZIE:
Articolul 1
În urma unei evaluări globale rezultă că în Irlanda există un deficit excesiv.
Articolul 2
Prezenta decizie se adresează Irlandei.
Adoptată la Luxemburg, 27 aprilie 2009.